ब्लॉक ऑफिसमे बड गहमागहमी छलै । उम्मीदवार आ समर्थकसँ कम्पाउण्ड भरि गेल छलै । तेतर पासवान अपन नॉमिनेशन करा क' निकलल त' समर्थक सब जय जयकार कर' लागल । जखन ओ गेट लग गेल त' देखैये जे छत्तन जुलूस संग आबि रहल छल । दुनू सहोदराक आँखिमे आँखि मिललै त' तेतर पूछि देलकै -'रौ, तूँ एत' की करै छहीं । '
- तखन की ? हमहूँ ठाढ़ हेबै त' कोन दिक्कत ?
 - आखिर अपन घरेक बात छै ने । हमरे भोट काटै लेल किए उताहुल भेल छें ?
 - रण भूमिमे किओ एगो त' कटबे करतै ने । एत' हम तोहर आ तूँ हम्मर प्रतिद्वन्दी छहीं । भाइ-भैयारी घरे तक छै ।
 देखिते-देखितै ओतै भैयारी झगड़ा शुरू भ' गेलै । दुनूक समर्थक मोने-मोने खुश भ' रहल छल आ सोचि रहल छल जे भने उम्मीदवार सबमे झगड़ा होइत रहौ । हमरा सबकेँ की ? सब दिस अपन समर्थन देखेबै, सब दिससँ बोतल लेबै । 